Hoërskool Daniëlskuil ‘betreur’ voorval by rugbywedstryd’n Skermskoot van die video. Hoërskool Daniëlskuil in die Noord-Kaap sê hy betreur die voorval waartydens een van sy onderwysers Saterdag ná ŉ rugbywedstryd glo deur ŉ hulpafrigter, twee leerders en ouers van dié skool aangerand is. Jan-George van Straten, waarnemende voorsitter van Hoërskool Daniëlskuil se beheerliggaam, sê die voorval weerspieël nie “die skool se waardes of etos” nie. Maroela Media het vroeër berig dat die voorval ná afloop van ŉ rugbywedstryd tussen Hoërskool Daniëlskuil en Hoërskool Kathu plaasgevind het. Sydney Stander, woordvoerder van die Noord-Kaapse onderwysdepartement, het vroeër bevestig dat Christo Kemp, ŉ onderwyser by Hoërskool Daniëlskuil, deur die skeidsregtersvereniging aangestel is om die betrokke wedstryd te hanteer. Luidens ŉ voorlopige verslag was daar egter ontevredenheid by Hoërskool Daniëlskuil oor hoe Kemp die wedstryd tussen die twee o.15-spanne hanteer het. Kemp is glo eers deur ’n hulpafrigter van dié skool geslaan, waarna ouers en twee o.15-spelers ook betrokke geraak het. Fires van Vuuren, ’n skeidsregter van die Griekwaland-Wes-skeidsregtersvereniging, het self deurgeloop toe hy wou intree. Spelers van Hoërskool Kathu se eerste rugbyspan het die voorval gesien en Kemp ook te hulp gesnel. “Die beheerliggaam betreur die beweerde voorval en keur enige vorm van geweld af,” het Van Straten Maandag in ŉ verklaring gesê. Hy sê die beheerliggaam en die skoolbestuurspan is tans met ŉ interne ondersoek besig aangesien daar leerders van Hoërskool Daniëlskuil by die voorval betrokke was. “Die skool is gebonde aan ŉ gedragskode vir leerders, beleid en prosedures en kan daarom nie meer besonderhede gee tot en met die afhandeling van die prosesse nie. “Tans versoek die beheerliggaam dat die skool ruimte gegun word om volledige ondersoeke te doen.” Van Straten doen ook ŉ beroep op enigeen met inligting of bewysmateriaal om hom by 072 869 5685 te kontak of ŉ e-pos na [email protected] te stuur. Volgens die onderwysdepartement word Kemp tans in ŉ hospitaal behandel. Die polisie ondersoek intussen ŉ saak van aanranding met die doel om ernstig te beseer. Niemand is nog in hegtenis geneem nie.